Prosjektleder for "Uønsket deltid" skal jobbe 60 prosent

Også i KristianSAND ler man nå høyt av denne kommunale stillingsutlysningen. Fra KristianSUND.

Publisert: Oppdatert 24. januar 2012

Dette skjermbildet går landet rundt, men uten særlig forklaring. Foto: Kristiansund kommune

Amund Hestsveen

Denne artikkelen er over åtte år gammel

KRISTIANSUND/KRISTIANSAND: Da Kristiansund kommune før helgen utlyste en stilling, er det blitt overvettes mye harselas; først i lokalavisene, så i riksmedia.

Og nå: Særlig på Facebook og Twitter. Skjermbildet med den ufrivillig komiske utlysningsteksten går som varmt hvetebrød.

Og grunnen? Stillingen som prosjektleder for "uønsket deltid" er utlyst som en 60 prosents-stilling.

På internett bare ler og ler man av teksten, det deles, ristes på hodet og utdeles high fives. For nyhetsartiklene om saken, der den tross alt forklares litt bedre, er imidlertid allerede gått i glemmeboken.

Går fra 20 til 60 prosent

(trykk på bildet for større versjon)

Det synes sittende prosjektleder for "uønsket deltid," Margrete Magerøy , er litt trist. Hun forteller nemlig om et enda magrere år i fjor. — Jeg har hatt en 20 prosents stilling, forteller hun. Og er glad for at det er blitt skrapt sammen nok penger til å bekle en stilling i 60 prosent.

Hun ser det komiske i det hele, men er likevel litt frustrert over at prosjektets egentlige formål er kommet i skyggen.

- I seg selv er økningen veldig positiv. Da jeg begynte i stillingen i januar 2010 hadde vi nesten ingen ressurser. I fjor høst fikk vi 2,4 millioner fra staten, og det rekker til flere stillinger i prosjektet.

- Deltid, de andre også?

— Hehe. Altså, ti prosent går til å lønne vikarer, og så får vi én koordinator i 80 prosent samt en full stilling.

- Morsomt og pinlig

— Det er jo både morsomt, pinlig og litt ekkelt med alt oppstyret, vedgår ordfører Per Kristian Øyen i Kristiansund overfor Fvn.no.

- Men vi kunne nok vært denne saken foruten, medgir ordfører Per Kristian Øyen. Foto: Kristiansund kommune

Han innrømmer at de kanskje burde ha stilet utlysningen annerledes. — Jeg ser at denne saken er blitt en morsom, pinlig vandrehistorie. Men det er altså litt annerledes fatt enn det kan fremstå.

Han presiserer at det er den uønskede deltiden de vil jobbe for å fjerne, ikke den ønskede.

— Men vi burde kanskje gjort dette annerledes. Når man først skal få personer fra uønsket deltidsarbeid over til ønsket stillingsbrøk bør vi i alle sammenhenger utnytte våre stillinger i 100 prosent, så får den som blir tilsatt heller søke om reduksjon dersom man vil, sier han.

Prosjektet er altså vellevende og ønskelig, både politisk og for alle arbeidsføre i byen, understreker ordføreren.

- Men etter hvert som flere aviser skriver om dette trenger vi vel ikke annonsere mer, sier han.

- Det er et godt poeng.

— Ja, det er jo det. Dere får ha en fortsatt god kveld i sør!

- I like måte!

- Innertier

Helse- og sosialdirektør i Kristiansand, Lars Dahlen, synes hele affæren er kostelig. Han unner seg en god latter mandag da fvn.no snakker med ham.

Helse- og sosialdirektør Lars Dahlen synes Kristiansund kommer godt ut av det hele. PR-messig. Foto: Jon Anders Skau

— Dette er innertier fra Kristiansund kommune, sier han. - Nå får de både satt fokus på byen sin og behovet for å gjøre noe med situasjonen, sier han humørfylt.

Dahlen kan fortelle om litt andre forhold i sør.

— Når vi har prosjektstillinger, er de så godt som alltid 100 prosent, jeg kan ikke huske at vi har utlyst noe under det, sier han.

Så har man da også jobbet hardt de siste fem årene for å få bukt med uønsket deltid, særlig blant turnusansatte i helse- og sosialsektoren.

— Vi har hatt et helt ideelt prosjekt gående siden 2007. Først fikk vi ryddet opp i alle småstillinger - pensjonsgivende inntekt er jo 40 prosent og oppover - og så gikk vi ut og sa at nå satser vi - og prøver å få uønsket deltid løst.

Ikke i mål

Men det er krevende materie, minner direktøren oss om.

- Vi er jo ikke helt i mål, kanskje for noen yrkesgrupper, men ikke for alle. Hadde det vært enkle løsninger ville vi ha gjennomført dem for lenge siden.

Han ønsker sine kolleger i Kristiansund lykke til, og gjentar at han synes vandrehistorien bare har positive ting ved seg.

— Kanskje de til og med har funnet på det for å skape blest om problemstillingen, sier Dahlen. Med et glimt i øyet, får vi vel legge til.

- Det var nok ikke tilsiktet, men det er blitt til god taktikk, uansett, smiler han.

Sørlandet også tilgodesett

I november 2011 bevilget Stortinget totalt 25 millioner til tiltak som kan bidra til å redusere omfanget av ufrivillig deltid og styrke muligheten for de som ønsker økt stillingsandel/full stilling.

164 søknader kom inn, og nå settes 32 prosjekter i gang, deriblant et prosjekt som vil favorisere fagarbeidere i ulike stillinger i videregående skoler i Kristiansand, samt et prosjekt i Søgne likt det som kjøres i Kristiansund.

Disse prosjektene har fått midler fra potten:

Pilot Strømsø Demens, Drammen kommune

Alternative turnus- og arbeidstidsordningar, Fjell kommune

Ufrivillig deltid i varehandelen - et samarbeidsprosjekt mellom VIRKE og Handel og Kontor

Prosjekt uønsket deltid - vikarpool ved Tunet bo og avlastning, Kristiansund kommune

Prosjekt uønsket deltid - vikarpool ved Bergan sykehjem, Kristiansund kommune

Ufrivillig deltid- reduksjon av uønsket deltid-turnus som innovasjon, Kvinesdal kommune

Ufrivillig deltid/fleksible arbeidstidsordninger, Larvik kommune

Prosjekt Felles bemanningsenhet i Medisinsk klinikk, Oslo Universitetssykehus HF, Medisinsk klinikk

Hvordan redusere ufrivillig deltid ved Fødeavdelingen, Rikshospitalet? Oslo Universitetssykehus, Kvinne- og barneklinikken

You can’t always get what you want, Rindal commune

Heltidsmuligheter, Securitas Transport Aviation

Alternative arbeidstidsordninger, Sola kommune

Langvakt på helg ved Skjeftejordet, Steinkjer kommune

Langvakter i turnus ved Steinkjer sykehjem, Steinkjer kommune

Reduksjon av deltid gjennom helhetlig ressursstyring, Sykehuset Østfold HF

Redusere ufrivillig deltid i Søgne kommune, Søgne kommune

Kombinasjonsstilling som et ledd i å øke stillingsandelen til ansatte med ufrivillig deltid, Trondheim kommune

Redusert deltidsandel ved hyppigere kveld- og søndagsarbeid med økt tilleggslønn som motivasjonsfaktor, samt gjennomsnittsberegning over 52 uker. Helsefremmende arbeidsplaner med 11 timers hvile som hovedregel, Trondheim kommune

Uønsket deltid, Vefsn kommune

Fagarbeidere i ufrivillig deltidsstillinger i videregående skole, Vest-Agder Fylkeskommune, Kristiansand

Vikarpool - Prosjekt for å redusere ufrivillig deltid, Østre Toten kommune

På veg mot ein Langtidsfrisk kommune, Fræna kommune

Kompetanseutvikling for medarbeidere i Servicesenteret HNT HF, Helse Nord-Trøndelag

Systematisk og sentralt plassert kompetanseutvikling for å kvalifisere medarbeidere til stillinger med høyere stillingsprosent og samtidig gjøre kommunen i stand til å oppfylle kravene i samhandlingsreformen, Kragerø kommune

Vikarpool, Askim kommune

Redusert bruk av uønsket deltid i Averøy kommune, Averøy kommune

Ufrivillig deltid. Ny turnusordning- en kvalitetsheving for brukerne, Eidskog kommune

Fast full stilling for nyutdannede sykepleiere, Helse Bergen

Medarbeidarskap - muligheter og løsninger, Helse Vest RHF og Fagforbundet

Heltiddeltid-prosjekt Overhalla sykehjem, Overhalla kommune

En stilling å leve av og en turnus å leve med, Skien kommune

Full jobb - sosial likhet, Tønsberg kommune